BG Официален вестник на Европейския съюз L 339/9

РЕШЕНИЕ НА КОМИСИЯТА

от 11 юни 2014 година

относно държавна помощ SA.18832 (2013/C) (ex 2013/NN) (ex 2011/MX) (ex N 44/2005), приведена в действие от Литва за намаления на акцизни данъци върху биогоривата

(нотифицирано под номер C(2014) 3600)

(само текстът на литовски език е автентичен)

(текст от значение за ЕИП)

(2014/830/ЕС)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз, и по-специално член 108, параграф 2, първа алинея от него,

след като прикани заинтересованите страни да представят коментарите си в съответствие с цитираната по-горе разпоредба (1),

като има предвид, че:

I. ПРОЦЕДУРА

(1) От 2006 г. насам Генерална дирекция „Конкуренция“ всяка година извършва последващ мониторинг на извадка от мерки за помощ, приведени в действие от държавите членки. Литовската схема за намаление на акциза върху биогоривата беше включена в мониторинга от 2011 г., в чийто контекст Комисията разглежда начина, по който държавите членки са приложили извадка от действащи схеми за периода 2009—2010 г. Тази схема беше одобрена от Комисията под дело номер N44/2005 с Решение K (2005) 2957С от 27 юли 2005 г. (наричано по-долу „решението на Комисията“).

(2) С писма от 7 октомври 2011 г., 27 януари 2012 г. и 26 юни 2012 г. Комисията поиска от Литва да ѝ предостави информацията, необходима за оценяването на начина, по който схемата за помощ е била приведена в действие през 2009 г. и 2010 г. Литва предостави поисканата информация с писма от 10 ноември 2011 г., 24 февруари 2012 г. и 18 юли 2012 г.

(3) С писмо от 17 юли 2013 г. Комисията уведоми Литва, че е решила да открие процедурата, предвидена в член 108, параграф 2 от Договора за функционирането на Европейския съюз, по отношение на схемата за помощи, тъй като е била загрижена от евентуална злоупотреба с помощта. Литовските органи представиха своите коментари на 13 август 2013 г.

(4) Решението на Комисията да открие процедурата бе публикувано в Официален вестник на Европейския съюз на 8 ноември 2013 г. Комисията прикани заинтересованите страни да представят мненията си.

(5) Комисията не получи мнения от заинтересованите страни.

II. ОПИСАНИЕ НА МЯРКАТА

(6) Схема N 44/2005 се е състояла от намаление на акцизите върху биогоривата, смесени с изкопаеми горива. Това намаление се прилага само за компонента биогориво на сместа. В съответствие с това данъчната ставка на акциза, която трябва да се приложи към смесените биогорива, е била намалена в зависимост от дела на биогоривата в крайната смес.

(7) Целта на схемата е да насърчава производството и употребата на биогорива. Тя е била предназначена също да помогне на Литва да постигне целите, определени в Директива 2003/30/ЕО на Европейския парламент и на Съвета от 8 май 2003 г. относно насърчаването на използването на биогорива или други възобновяеми горива за транспорт (2).

(8) Намалението на акцизна е било отворено за всички производители на биогорива в Литва, както и за всеки вносител на биогорива от друга държава членка или трети спрямо Литва страни.

(9) Комисията е одобрила схемата на 27 юли 2005 г. и срокът ѝ на действие е изтекъл на 31 декември 2010 г.

(10) При мониторинга Комисията отбеляза, че Литва е привела схемата в действие по начин, който очевидно не е в пълно съответствие с решението на Комисията.

(11) Първо, както е посочено в решението на Комисията, Литва се е задължила да преразглежда ежегодно производствените разходи на биогоривата, имащи право на намаления на акциза, както и движението на цените на биомасата в сравнение с цените на изкопаемите горива и, при необходимост, да коригира размера на помощта с оглед да се избегне свръхкомпенсиране и да се запазят цените на биогорива на равнището на конвенционалните горива. Литва се е ангажирала също да представя на Комисията годишни мониторингови доклади, съдържащи цялата информация, свързана с производствените разходи за биогоривата и пазарната цена на горивата, за да докаже, че няма свръхкомпенсация. Комисията взе предвид всички тези елементи при оценката на схемата за помощ и заключи, че тя е съвместима с вътрешния пазар.

(12) От 2005 г. насам, когато Комисията прие решението, съответните ѝ служби (ГД „Конкуренция“) не са получили нито един годишен доклад, съдържащ информация от значение за производствените разходи на биогоривата и пазарната цена на горивата, за да бъде доказано, че липсата на свръхкомпенсация е контролирана и гарантирана. Литва предостави тази информация по изричното искане на Комисията по време на мониторинга, но само за годините, обхванати от съответните дейности по мониторинг.

(13) В уведомлението за схемата Литва предостави данни за производствените разходи за биоетанол и биодизел и Комисията оцени тези данни. Литва посочи, че освен за биоетанол и за биодизел, помощ може да се предоставя и за чисто растително масло и се ангажира да извърши анализ винаги когато биогориво се възползва от намалението на акциза, за да гарантира, че това намаление не води до свръхкомпенсация. Тази информация е трябвало да бъде предадена на Комисията в годишните доклади за мониторинг. Компетентните служби на Комисията (ГД „Конкуренция“) не са получили никаква информация за това, че Литва е направила този анализ.

(14) Второ, при мониторинга Литва представи документи, доказващи, че Министерството на икономиката е поискало още през 2009 г. от бенефициерите да предоставят информация за средните разходи и продажните цени на гориво за 2008 г. Министерството на икономиката е получило такива данни през 2009 г. и при мониторинга за 2011 г. ги е предоставило на Комисията, но само за подбрани бенефициери. Литва обаче не предостави съвкупни данни относно разходите за производство на биогорива. Поради това Комисията не бе в състояние да провери правилно липсата на свръхкомпенсация.

III. КОМЕНТАРИ НА ЛИТВА

(15) След откриването на официалната процедура по разследване Литва предостави допълнителна информация на Комисията.

(16) Литовските органи предоставиха на Комисията копия от докладите за насърчаване на използването на биогорива от 2005 до 2010 г.

(17) Литовските органи обясниха, че макар законодателството да предвижда възможността по схемата да бъде отпускана помощ за чисто растително масло, от него не е бил произвеждан биодизел. Следователно такава помощ е била предоставена по схема NN44/2005. Това обяснява защо такъв доклад не е бил представен на Комисията.

(18) За 2009 г. в годишния доклад са включени няколко таблици, съдържащи информация относно производствените разходи на биогоривата, цените на изкопаемите горива, цените на биогоривата и цените на различни смеси. Тази информация е обобщена в таблиците по-долу по обменен курс: 1 EUR = 3.4528 LTL. Таблица 1 Производствени разходи и продажна цена (преди облагане с данъци) на биодизел и дизелово гориво през 2009 г. Цена в LTL (4) на горивото за литър Биодизел (FAME) Дизелово гориво 1. Суровини (+) […] (3) […] 2. Обработка (+) […] […] 3. Други разходи (за научноизследователска дейност, реорганизацията на производството) (+) […] — 4. Производствени разходи […] […] 5. Логиситика (+) […] […] 6. Продажна цена на страничните продукти (–) […] — 7. Печалба — […] 8. Продажна цена, определена от производителя (преди данъчно облагане) 3,42 1,25

Таблица 2 Продажни цени на смесено гориво (дизелово и биодизел) Цена в LTL на горивото за литър 5 % FAME 5 % FAME Разходи за биодизел (FAME) в сместа (5 % × 3,42 LTL на литър) 0,171 Разходи за дизелово гориво (FAME) в сместа (95 % × 1,25 LTL на литър) 1,188 Акциз (95 % × LTL/литър) 1,14 1,08 Обща продажна цена на горивната смес 2,439 Корекции, дължащи се на по-ниското енергийно съдържание на сместа (15 %) (5) 0,025 Обща продажна цена на горивната смес (в относително изражение) 2,46

Таблица 3 Продажна цена на дизеловото гориво Продажна цена на дизелово гориво (преди данъчно облагане) 1,25 Акцизен данък върху дизеловото гориво 1,14 Продажна цена на дизеловото гориво през 2009 г. (6) 2,39

Таблица 4 Производствени разходи и продажна цена за биоетанол и бензин (преди данъчното облагане) през 2009 г. Цена в LTL на горивото за литър Биоетанол (ETBE) Бензин 1. Суровини, вкл. плащания за семена/зърна (+) […] […] 2. Обработка (+) […] […] 3. Други разходи (за научноизследователска дейност, реорганизацията на производството) (+) […] — 4. Производствени разходи […] […] 5. Логиситика (+) […] […] 6. Продажна цена на страничните продукти (–) […] — 7. Печалба — […] 8. Продажна цена, определена от производителя (преди данъчно облагане) 2,04 1,36

Таблица 5 Продажни цени на смесено гориво (биоетанол и бензин) Цена в LTL на смеси за литър Съдържащи 5 % биоетанол Разходи за биоетанол (FAME) в сместа (5 % × 2,04 LTL на литър) 0,102 Разходи за бензин (FAME) в сместа (95 % × 1.36 LTL за литър) 1,292 Акцизен данък (95 % × 1,50 LTL за литър) 1,425 Обща продажна цена на горивната смес 2,819 Корекции, дължащи се на по-ниското енергийно съдържание на сместа (60 %) (7) 0,0612 Обща продажна цена на горивната смес (в относително изражение) 2,88

Таблица 6 Продажна цена на бензина Продажна цена на бензина (преди данъчно облагане) (100 % × 1,36 LTL на литър) 1,36 Акцизен данък върху бензина 1,50 Продажна цена на бензина през 2009 г. (8) 2,86

(19) Литовските органи изтъкнаха, че данните за 2009 и 2010 г. (отразени в таблиците по-горе) ясно показват, че нито производството на биодизел, нито производството на биоетанол е получило свръхкомпенсация.

IV. ОЦЕНКА НА МЯРКАТА

(20) В своето решение относно N44/2005 Комисията вече заключи, че разглежданата мярка включва държавна помощ по смисъла на член 107, параграф 3 от Договора за функционирането на Европейския съюз (ДФЕС). Комисията оцени тази схема за помощ въз основа на Насоките за помощта за околната среда от 2001 г. (9), по-специално раздел Д.3.3, и стигна до заключението, че помощта е съвместима с вътрешния пазар.

(21) Литовските органи потвърдиха пред Комисията, че са представили годишни доклади относно NN44/2005. Тези доклади са били представени на ГД „Енергетика“ като приложение към доклада за насърчаването на използването на биогорива или други възобновяеми горива за транспорт.

(22) Литовските органи вече предоставиха на ГД „Конкуренция“ копия от докладите, които бяха представили за годините 2005, 2006, 2007, 2008, 2009 и 2010. Тези доклади съдържат подробна информация относно биогоривата, производствените разходи и продажните цени. Освен това са включени цените на различните горивни смеси.

(23) В хода на разследването Комисията бе в състояние да прецени, че литовските органи са се съобразили с точка 34 от Решение N44/2005 и са предали на Комисията необходимите годишни мониторингови доклади за схемата.

(24) Литовските органи обясниха, че през периода, в който схемата е действала, не са произвеждани биогорива от чисто растително масло.

(25) В хода на разследването Комисията бе в състояние да стигне до заключението, че тъй като през периода, в който схемата е действала, не са произвеждани биогорива от чисто растително масло, не е било необходимо да бъде добавена информация в докладите, представени на Комисията.

(26) След като вече оцени цялата информация, предоставена от Литва относно производствените разходи на биогоривата и цените на горивата за 2009 и 2010 г., Комисията е съгласна, че няма свръхкомпенсиране на съвкупна основа през 2009 или 2010 г.

V. ЗАКЛЮЧЕНИЕ

(27) Комисията констатира, че Литва правилно е привела в действие схемата за помощ N44/2005 в съответствие с решението на Комисията за нейното одобряване,

ПРИЕ НАСТОЯЩОТО РЕШЕНИЕ:

Член 1

Схемата за държавна помощ N44/2005, която Литва е привела в действие, е съвместима с вътрешния пазар по смисъла на член 107, параграф 3, буква в) от Договора за функционирането на Европейския съюз и е била приведена в действие правилно в съответствие с Решение K (2005) 2957C на Комисията от 27 юли 2005 г.

Член 2

Адресат на настоящото решение е Република Литва.

Съставено в Брюксел на 11 юни 2014 година. За Комисията Joaquín ALMUNIA Заместник-председател

(1) ОВ C 323, 8.11.2013 г., стр. 74.

(2) ОВ L 123, 17.5.2003 г., стр. 42.

(3) Търговска тайна.

(4) Използван обменен курс: LTL 3.4528 = 1 EUR.

(5) Енергийната стойност на биодизела в сравнение с минералните горива (дизел) е по-ниска: по изчисления количеството биодизел, необходимо за производството на единица енергия, е 15 % по-голямо от количеството дизелово гориво, необходимо за производството на същата единица енергия.

(6) Без ДДС.

(7) Енергийната стойност на биоетанола в сравнение с минералните горива (дизел) е по-малка: по изчисления количеството биоетанол, необходимо за производството на единица енергия, е 60 % по-голямо от количеството дизелово гориво, необходимо за производството на същата единица енергия.

(8) Без ДДС.

(9) ОВ C 37, 3.2.2001 г., стр. 3.